
Megtanácskozók

A 2015-ös Művészeti és Művészettudományi Diákköri Konferenciára a Megtanácskozók című festményemmel pályázom, amely 2014-ben készült. Jelen képem egy vissza-visszatérő témát jár körül és egy folyamatosan bővülő sorozat – eddig – utolsó darabja.
Alkotó munkámnak és mindennapjaimnak is természetes része a fotózás. Nem volt ez másképp Velencében sem: az egyetem negyedik évének első félévét – a 2013/2014-es őszi szemesztert – Erasmus ösztöndíjasként ott tölthettem. A pályamunkám ötletét adó fotót is egy ottani parkban készítettem. Az első pillanatban nem is tudatosult, mi ragadott meg ebben a képben. Talán a színek vibrálása az őszi napfényben.
Mivel a sorozat már több képből áll, magammal sem ártott tisztáznom, hogy miért ezt a témát járom körbe. Mi szólít meg a cigányokban. Mivel ideológiai, vagy politikai mondandó fel sem merült, rá kellett jönnöm hívogató esztétikájuk titkára. A cigányok is egyfajta komplementerben vannak az őket körbevevő társadalommal. Romantikus naturalizmust képviselnek: integrálhatatlanok.
A kép egy sorozat része. Minden képet azonos módon készítettem elő: a képpel megegyező méretű szénvázlatot rajzoltam. Fontosnak tartom az átgondolt koncepció kidolgozását a festés előtt. Még személyesebbé válik az a folyamat, ahogy az élménytől a fotón és a rajzon keresztül eljutok a festményig. A kép olajfestékkel készült, első rétegként egy lenolajjal bőven hígított színvázlatot vittem fel. A száradást követően következett a részletek kidolgozása. Részenként haladva, próbáltam frissen tartani, egy rétegben megoldani: nem utólazúrozva. Arra törekedtem, hogy visszaadhassam a ruhák anyagának jellemzőjét. Éppen ez ragadott meg e kis csoport látványában: a színeik kavalkádja, az anyagok sokfélesége, a minták szinte szemet kápráztató sokasága. A munkamódszerem megengedte, hogy különös figyelmet szentelhessek bizonyos részleteknek. A bennük rejlő feszültséget jeleníti meg a színpompás ruhák és az arcok komolyságának komplementere is. A portrékat egy másik metódussal alakítottam, kisebb ecsettel, részletesen, hogy visszatükrözzék azt az érzelmi hangulatot, amit én is megéreztem. Végeredményben mondhatjuk, hogy egy kisebb érzelmi forgatag alakult itt ki.
Meg sem lepett, csak elfogadtam, hogy elbűvöltek, újra. Amit ebből rögzíteni lehetett, amit ebből rögzíteni tudtam azt nyújtom itt át!



